Ausiàs March (1400-1459) va ser un autor català que va viure durant el segle XV, el segle d’or de la literatura catalana. Va escriure exclusivament poesia en català. Tot i no ser el primer que utilitza el català per a la poesia, sí que és el més important, i per tant el referent.

Va néixer a València en el sí d’una família benestant. Tant el pare com l’avi eren cavallers. A més, el seu pare era poeta i l’avi havia escrit una crònica. Ausiàs March va dedicar-se primer a la vida militar, i va participar en campanyes militars a Itàlia al servei d’Alfons el Magnànim. Després va passar a ser falconer del rei, i va ser aquí on va néixer la seva producció literària. El 1437 es va casar amb Isabel Martorell, germana de Joanot Martorell, i el 1439 va quedar vidu. Més tard es va casar amb Joana Escorna, que també va morir, el 1445.

La seva obra es caracteritza per l’expressió de sentiments personals, mitjançant el “jo” poètic; i per la seva càrrega filosòfica. Ausiàs March va ser un poeta prolífic, ja que la seva obra es compon de 128 poemes. Aquests han estat agrupats posteriorment en quatre grups segons el tema que tracten: “Cants d’amor”, “Cants de mort”, “Cants morals” i “Cant espiritual”.

Els “Cants d’amor” representen 80 dels 128 poemes totals i s’agrupen segons els senyals que March fa servir per referir-se a les diferents dames: “Plena de seny”, “Llir entre cards” (a qui dedica la major part dels poemes, dirigits a Teresa d’ Hixer, una noble aragonesa), “Oh foll amor”, “Amor, amor” i “Mon darrer bé”. En aquests poemes amorosos Ausiàs March s’allunya de la idealització de la dona marcada pel “dolce stil novo” italià i de la “midons” dels trobadors. L’autor es debat entre el desig d’un amor carnal i l’ aspiració a un amor pur. Es defineix com “lo pus extrem amador”, però al mateix temps veu l’obsessió amorosa com a malaltissa. Tot i així, manté elements de la poesia trobadoresca, com ara el “senhal”.

En els “Cants de mort” l’autor reflexiona sobre la pervivència de l’ amor després de l’amor en uns poemes dedicats a la seva segona esposa. En els “Cants morals” l’autor filosofa sobre continguts de caràcter teòric: el dolor, el bé, la virtut com a meta de vida, el destí de l’home, etc. El “Cant espiritual” és un poema extensíssim on l’autor exposa a Déu els seus dubtes sobre la por a la mort, ja que tem anar a l’ infern per culpa dels pecats comesos. Acaba invocant-lo i demanant-li ajuda per a tornar a creure i salvar l’ànima.

El vers emprat per Ausiàs March és el decasíl·lab clàssic català, amb cesura a la quarta síl·laba (4+6), vers que posteriorment a l’autor passa a anomenar-se “ausiasmarchià”. La majoria dels seus poemes amorosos estan estructurats en cinc cobles de vuit versos seguides d’una tornada de quatre.

El seu estil és ric i elegant; però a la vegada dur, aspre i feréstec. March no persegueix una cadència harmoniosa en les seves composicions. Moltes vegades utilitza comparacions, sovint relacionades amb la navegació, per a descriure el dramatisme de certes imatges. En aquests casos, ell apareix com a terme comparat.

Les obres d’Ausiàs March s’han conservat en diversos cançoners de l’època i en tretze manuscrits dels segles XV i XVI. A més, se’n van fer traduccions al llatí i el castellà, fet que va permetre que fos llegit per altres autors no catalans. Per això podem dir que March va ser un autor de gran importància que va obrir definitivament les portes a la poesia en català.